PRM ไตรมาส 1 กำไรโตเกินเท่าตัว รับรายได้บริการพุ่ง
PRM เปิดงบไตรมาส 1/66 กำไรโต 111% แตะ 577 ล้านบาท จากปีก่อนกำไร 274 ล้านบาท รับรายได้บริการพุ่ง หลังรับงานให้บริการเรือ VLCC จาก "ไทยออยล์" ครบ 3 ลำ
PRM ไตรมาส 1/66 กำไรโตเกินเท่าตัว แตะ 577 ล้านบาท รับรายได้บริการพุ่ง หลังรับงานให้บริการเรือ VLCC จาก "ไทยออยล์" ครบ 3 ลำ
12 พ.ค. 2566

บริษัท พริมา มารีน จำกัด (มหาชน) หรือ PRM รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

สำหรับไตรมาส 1/66 มีรายได้จากการให้บริการ 2,100.9 ล้านบาท เพิ่มขึ้น 42.5% จากปีก่อน 1,474.4 ล้านบาท จากการลงทุนขยายธุรกิจเรือ VLCC และธุรกิจเรือสนับสนุนการสํารวจและผลิตน้ำมันกลางทะเล โดยเป็นสัญญาการให้บริการระยะยาว 5 -10 ปี ซึ่งส่งผลให้บริษัทฯ มีรายได้ และผลตอบแทนจากการลงทุนที่แน่นอนสม่ำเสมอตลอดอายุสัญญา นอกจากนี้บริษัทฯ ยังสามารถบริหารจัดการเพื่อควบคุมค่าใช้จ่ายบริหาร และค่าใช้จ่ายทางการเงินได้อย่างมีประสิทธิภาพ
โดยรายได้ และกําไรขั้นต้น ในไตรมาส 1/66 เพิ่มสูงขึ้นตามเป้าหมายที่วางไว้จากการให้บริการเรือ VLCC แก่บริษัท ไทยออยล์ จํากัด (มหาชน) ภายใต้สัญญาระยะยาว 10 ปี ครบทั้ง 3 ลำ ในขณะที่ไตรมาส 1/65 มีการให้บริการเรือ VLCC เพียง 1 ลำ โดยเรือ VLCC ลำที่ 2 เริ่มให้บริการในไตรมาสที่ 2/2565 และลำที่ 3 เริ่มให้บริการในไตรมาส 3/2565 และจากการฟื้นตัวของตลาดเรือ Aframax ในตลาดโลก ซึ่งทําให้อัตราการใช้งานเรือและค่าบริการเรือ Aframax ของบริษัทฯ ปรับตัวสูงขึ้นจากไตรมาส 1/65